John Constantine

## Megjelenés

Szőke hajú, kék szemű, általában ápolatlan arcszőrzet jellemzi. Rendszerint ballonkabátba jár, ami már védjegyévé vált, amellett, hogy egyik cigit szívja a másik után.

## Jellem

Szakértő varázsló és nyomozó, de egyben ügyes hazudozó és tolvaj is, aki bűneiről, önutálatáról és halálvágyáról ismert. Mint mindennek az életben, Constantine képességeinek is ára van. A hírhedt szélhámos és démonvadász, kinek múltjának erkölcsi iránytűje mára olyan szürke, amennyire csak lehet. Bár könyörületes humanista, aki azért küzd, hogy leküzdje a Menny és a Pokol emberiségre gyakorolt ​​befolyását, időnként hősieskedései ellenére is, egy cinikus mocskos szájú alak. John arrogáns viselkedése gyakran ellenszenves, viszont ez csak egy gondosan kidolgozott álca, ami alá eltemeti valódi személyiségét. Kellő erőfeszítéssel felfedezhető benne egy tisztességes ember, aki ha kell saját életét is kockára teszi, hogy másokat megmentsen. Egy életen át tartó fájdalom és szenvedés megkeményítette őt kívülről, de legbelül mindig helyesen akar cselekedni. Egyéb jellemzői közé tartozik például, hogy kerüli a bizalmas és személyes információk megoszlását, távolságtartó, sokszor bunkó módon taszít el magától másokat. Ez abból adódik, hogy úgy véli ő maga hoz balszerencsét azokra akik közel kerülnek hozzá. A jóvátehetetlenül elszenvedett károkért, vagy rosszabb esetben halálokért amiket barátai és a hozzá közel állók éltek át saját személyét teszi felelőssé.

## Múlt

John Constantine egy okkult nyomozó az Angliai Liverpoolból. Édesanyja belehalt a szülésbe, így egyedül élt nővérével és édesapjával. Mivel a férfi nem tudta feldolgozni felesége halálát, a kis Johnt hibáztatta érte. Később John és a nővére Nagynénjükhöz költöztek, hogy megszabaduljanak az alkoholista apjuktól. Idővel megtudta, hogy a felmenői tehetséges varázslók voltak, akiket a Nevető Mágusoknak hívtak. Emiatt önállóan neki áll mágiát tanulni és Londonba költözik. Számos okkultista szervezet tagja lesz, illetve utazgatásai során mágikus dolgokat gyűjt. Idővel egy Nyálkahártya nevű punk-rock zenekar frontembere is lett. Az első hősködése mágusként egy tragédiába torkollott. Newcastle-ben egy varázsorgia balul sült el, mikor is egy Astra Logue nevű kislányt megszállt egy szörnyeteg, aki bosszút állt a bántalmazott lány apján és a többieken akik kínozták őt. Constantine a rá jellemző meggondolatlansága miatt meggyőzi barátait, hogy együtt pusztítsák el a szörnyet egy másik démon megidézésével. Azonban elkövette azt a hibát, hogy nem alkalmazott megkötő bűbájt a démonon, aki így miután végzett a bestiával irányíthatatlanná vált, megkínozta John barátait és magával vitte a kilenc éves kislányt a pokolba. Az eset annyira felkavarta, hogy önként vonult a Ravenscar Pszichiátriai intézetbe. A láncdohányos, nagyivó mágus és kalandor a mi világunk és a túlvilág közötti határvonalon ingázik. Bármikor szembeszáll démonokkal, elementálokkal, őrült szektákkal, sorozatgyilkosokkal és arról ismert, hogy bármit megtesz a munka elvégzése érdekében. A cigarettafüst, a varázslat és a megvetés koszorújával körbevéve John Constantine a sötét művészeteket használja arra, hogy megmentse saját, valamint mások lelkét. Képességei lehetővé tették számára, hogy ne csak a halált játssza ki, hanem becsapja a Mennyet és a Poklot irányító erőket is... ami egyet jelent azzal, hogy nincs hiánya nagy hatalmú ellenségekben.

## Képességek

Mágia
John széleskörű ismeretekkel rendelkezik az olyan okkult fogalmakról, mint a mágia és a természetfeletti. Magasan képzett varázsló, John tizenéves kora óta hatalmas tudást és készségeket halmozott fel a mágiáról, a misztikáról és a természetfelettiről. Gyorsan elsajátította az Európa által kínált varázslatokat, és Amerikába ment, hogy Nick Necro, egy nevezetes bűvész irányításával képezze magát tovább. Jártas a varázslás különféle fajtáiban, különösen a fekete mágiában, amelyről köztudott, hogy gyakorlása magas költségekkel jár. Constantine több ősi nyelv szavait és kifejezéseit ismeri, mint például a latin, amelyeket általában bizonyos rituálék vagy varázslatok végrehajtása közben hasznosít.
Birtoklási ellenállás
Mágikus tudásának felhasználásával Constantine képes ellenállni számos pszichés támadásnak, mint például a telepátia, a lélek és a test megszállása, valamint az erőteljes elmekontroll.
Megtévesztés
Kiváló szélhámos és tárgyaló. Ezek a készségek gyakran hasznosabbak, mint a varázslatos képességei. Constantine elsősorban a ravaszságára támaszkodva néz szembe a legtöbb kihívással, még nyomás alatt, idő hiányában is képes stratégiát alkotni, amellyel legyőzheti ellenségeit a harcban.
Magas szintű intellektus/szakértő stratéga/vezető
Hihetetlenül intelligens egyéniség, aki legtöbb esetben képes felülmúlni ellenségeit.
Alkímia
John jártas olyan erős varázsitalok létrehozásában, amelyek lehetővé teszik mágikus hatások létrejöttét.
Képzett nyomozó
Tehetséges detektív, aki a paranormális jelenségek nyomozására specializálódott.
Szakértő szabadulóművész
John megmutatta, hogy könnyedén ki tud szabadulni szorult helyzetekből.
Fokozott érzékek
Képes érzékelni a mágia jelenlétét. Olyan természetfeletti lényeket is láthat, amelyeket mások nem, például szellemeket.
Többnyelvűség
John anyanyelvén, az angolon kívül olaszul, asszírul és héberül is tud varázsolni, így feltételezhető, hogy folyékonyan ismeri a nyelveket. Továbbá tud még arabul és szanszkritul. Állítólag John legalább ötven nyelven képes ördögűző szertartásokat végrehajtani.
## Gyengeségek

Elhallgattatás
Constantine nem minden esetben, de a legtöbb varázslatát verbálisan gyakorolja. Ha meggátolják a szavak kiejtésében, jóval kevesebb veszélyt jelent minden olyan varázslónak, aki be tudja zárni a száját.
Káros szenvedélyek
Számos akadály áll még az útjában, amelyek megnehezíthetik a bonyolultabb varázslatok végrehajtásában. Függőségei közé tartozik a dohányzás ami már nem egyszer súlyos mértékben károsította egészségét. Mi több, arról is ismert, hogy elég sokat iszik; ha részeg, akkor szétszórt szavai sem lesznek olyan hatékonyak.
Átkozott lélek
A Newcastle-i bukása számít élete legnagyobb kudarcának, ahol, hogy megmentsen egy ártatlan kislányt, megidézte a Nergal nevű démont. Azonban meggondolatlan cselekedete folytán elvesztette az irányítást felette, így a démon magával vitte a lány lelkét a pokolba. Ezért John lelke is elkárhozott, ami lényegében azt jelenti, hogy már nem birtokolja. Így képtelen olyan varázslatok használatára amelyek a lelke felhasználását követelné meg. Továbbá, mivel lelke démoni tulajdonban áll, halála után pokolba kerül majd.